KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til EUROPA-PARLAMENTETS OG RÅDETS DIREKTIV om ændring af direktiv 94/25/EF om indbyrdes tilnærmelse af medlemsstaternes love og administrative bestemmelser om fritidsfartøjer ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0262 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til EUROPA-PARLAMENTETS OG RÅDETS DIREKTIV om ændring af direktiv 94/25/EF om indbyrdes tilnærmelse af medlemsstaternes love og administrative bestemmelser om fritidsfartøjer

1. Indledning

Kommissionen skal ifølge EF-traktatens artikel 251, stk. 2, tredje afsnit, litra c), afgive udtalelse om de ændringsforslag, som Europa-Parlamentet fremsætter ved andenbehandlingen. I det følgende redegør Kommissionen for sin holdning til de 17 ændringsforslag, som Parlamentet har fremsat.

2. Baggrund

Oversendelse af forslaget til Europa-Parlamentet og Rådet - KOM(2000)639 - 2000/0262 (COD) - i overensstemmelse med traktatens artikel 251, stk. 2, og artikel 95 // 12. oktober 2000

Udtalelse fra Det Økonomiske og Sociale Udvalg // 28. og 29. marts 2001

Udtalelse fra Europa-Parlamentet - førstebehandling // 5. juli 2001

Ændret forslag fra Kommissionen // 31. oktober 2001

Vedtagelse af Rådets fælles holdning // 22. april 2002

Udtalelse fra Europa-Parlamentet - andenbehandling // 26. september 2002

3. Forslagets formål

Forslaget indfører harmoniserede bestemmelser om grænseværdier for udstødnings- og støjemission fra motorer beregnet til fritidsfartøjer. Forslaget indeholder ligeledes en række ændringer vedrørende konstruktionen af de fritidsfartøjer, der er omfattet af dette direktiv (f.eks. tilføjelsen af jetski til det oprindelige direktivs anvendelsesområde).

4. Kommissionens holdning til Europa-Parlamentets ændringsforslag

4.1. Ændringsforslag, som Kommissionen kan tilslutte sig (6, 14 og 21)

* Ændringsforslag 6 og 21 kan accepteres, fordi de skaber overensstemmelse med den terminologi, der i øvrigt er anvendt i den fælles holdning med hensyn til "markedsføring og/eller ibrugtagning".

* Ændringsforslag 14 om en tolerance på 3dB for grænseværdien for støjemission kan accepteres, da dette allerede var fastsat i Kommissionens oprindelige forslag om anvendelse af denne tolerance for alle motortyper.

4.2. Ændringsforslag, som Kommissionen ikke kan tilslutte sig (2, 3, 4, 5, 7, 8, 9, 10, 12, 15, 17, 18, 19 og 24)

* Kommissionen kan ikke tilslutte sig ændringsforslag 2 og 7, der har til formål at fritage fartøjer til "eget brug", der undergår en større ombygning, fra kravene til støjemission. Større fartøjsombygninger omfatter i henhold til direktivets definition enten en ændring af fremdrivningsmidlet, en større motorændring eller en ændring af fartøjet i et sådan omfang, at det kan betragtes som et nyt fartøj. Det er i alle disse situationer fuldt berettiget, at den nye eller ændrede motor skal opfylde kravene til støjemission, uanset om fartøjet vil blive markedsført inden for en periode på fem år efter ombygningen.

* Ændringsforslag 3 om indførelse af nationale støtteforanstaltninger til fremme af brugen af syntetiske, biologisk nedbrydelige smøreolier og om indførelse af EU-foranstaltninger i forbindelse med revisionen af direktivet kan ikke accepteres. Den mere detaljerede og altomfattende artikel 2 anerkender og tager højde for dette ønske om at fremme mere miljøvenlige teknikker. Det anses derfor ikke for nødvendigt, at der i en betragtning indsættes en særlig anbefaling af miljøforanstaltninger på et bestemt område (biologisk nedbrydelige smøreolier) i hele EU.

* Ændringsforslag 4, 5 og 12 kræver ophævelse af bestemmelserne vedrørende komitologi og er derfor i strid med principperne i Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (1999/468/EF). Disse ændringsforslag kan derfor ikke accepteres.

* Der findes ikke tilstrækkeligt belæg for at fritage dampdrevne fartøjer fra direktivets krav til konstruktion og bygning som foreslået i ændringsforslag 8, hvorfor dette ændringsforslag ikke kan accepteres.

* Formålet med ændringsforslag 9 og 10 er at fritage motorer i fartøjer til eget brug fra de relevante krav til udstødningsemission. Disse ændringsforslag kan ikke accepteres, fordi ansvaret for overensstemmelsesprøvning med hensyn til kravene til udstødningsemission påhviler motorfabrikanterne og ikke de individuelle bådebyggere af fartøjer til eget brug.

* Ændringsforslag 15 kan ikke accepteres, da det vil begrænse antallet af tilfælde, hvor der kan anvendes alternative metoder til at påvise et fritidsfartøjs overensstemmelse med kravene til støjemission, hvilket således ville være i uoverensstemmelse med resten af forslaget.

* Formålet med ændringsforslag 17, 18, 19 og 24 er at ændre tidsplanen og omfanget af det arbejde, som Kommissionen i fremtiden skal foretage for yderligere at reducere emissionen og revidere fartøjskonstruktionskategorierne. Disse ændringsforslag kan ikke accepteres, da de ville pålægge Kommissionen alt for bindende forpligtelser og begrænse dens initiativret.

5. Konklusion

Kommissionen ændrer i overensstemmelse med EF-traktatens artikel 250, stk. 2, sit forslag som anført ovenfor.